CELEX: 32016R0441
Language: sk
Date: 2016-03-23 00:00:00
Title: Nariadenie Komisie (EÚ) 2016/441 z 23. marca 2016, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glykozidov steviolu (E 960) ako sladidla v horčici (Text s významom pre EHP)

24.3.2016   
            
            
               SK
            
            
               Úradný vestník Európskej únie
            
            
               L 78/47
            
         NARIADENIE KOMISIE (EÚ) 2016/441
   z 23. marca 2016,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glykozidov steviolu (E 960) ako sladidla v horčici
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 (1) zo 16. decembra 2008 o prídavných látkach v potravinách, a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách, ako aj podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008, a to buď na podnet Komisie (2), alebo na základe žiadosti.
            
         
               (3)
            
            
               Dňa 23. januára 2015 bola predložená žiadosť o povolenie používania glykozidov steviolu (E 960) ako sladidla v horčici. Žiadosť bola následne podľa článku 4 nariadenia (ES) č. 1331/2008 sprístupnená členským štátom.
            
         
               (4)
            
            
               Glykozidy steviolu sú nekalorické zložky sladkej chuti, ktoré sa môžu použiť pri výrobe horčice namiesto sacharózy, čím sa predĺži jej trvanlivosť a mikrobiologická stabilita (znížením obsahu cukru sa zabráni procesu kvasenia, v ktorom cukor slúži ako substrát) a zároveň zachovať želané organoleptické vlastnosti výrobku. Povolením používania glykozidov steviolu v horčici bude možné rozšíriť sortiment týchto výrobkov o výrobok s obsahom sladidla, ktoré je iné ako dosiaľ používané sladidlá a má mierne odlišné chuťové vlastnosti.
            
         
               (5)
            
            
               Európsky úrad pre bezpečnosť potravín (ďalej len „úrad“) vyhodnotil bezpečnosť glykozidov steviolu extrahovaných z listov stévie cukrovej (Stevia rebaudiana Bertoni) ako sladidla a 14. apríla 2010 vydal svoje stanovisko (3). Úrad stanovil prijateľný denný príjem (ADI – Acceptable Daily Intake) glykozidov steviolu, vyjadrený ako ekvivalenty steviolu, na 4 mg/kg telesnej hmotnosti na deň.
            
         
               (6)
            
            
               Povolenie používania tohto sladidla v horčici v množstve 120 mg/kg (ako ekvivalenty steviolu) by viedlo k zvýšeniu príjmu E 960 v týchto rozmedziach: medzi 0 až 0,133 % ADI v prípade priemernej spotreby a medzi 0 až 1,143 % ADI v prípade vysokej miery spotreby. Považuje sa to za dodatočnú zanedbateľnú expozíciu spotrebiteľa, ktorá nepredstavuje bezpečnostné riziko.
            
         
               (7)
            
            
               Podľa článku 3 ods. 2 nariadenia (ES) č. 1331/2008 má Komisia požiadať úrad o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by takáto aktualizácia nemala mať vplyv na ľudské zdravie. Keďže schválenie používania glykozidov steviolu (E 960) ako sladidla v horčici predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
            
         
               (8)
            
            
               Preto je vhodné povoliť používanie glykozidov steviolu (E 960) ako sladidla v horčici (podkategória potravín 12.4) v najvyššom prípustnom množstve 120 mg/kg.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. marca 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Vestník EFSA (EFSA Journal) 2010; 8(4):1537.
   
      PRÍLOHA
      Časť E prílohy II k nariadeniu (ES) č. 1333/2008 sa mení takto:
      
                  1.
               
               
                  V podkategórii potravín 12.4. Horčica sa za položku E 959 vkladá táto položka:
                  
                               
                           
                           
                              „E 960
                           
                           
                              glykozidy steviolu
                           
                           
                              120
                           
                           
                              (60)“
                           
                           
                               
                           
                        
            
                  2.
               
               
                  Pridáva sa táto poznámka pod čiarou:
                  
                              „(60):
                           
                           
                              vyjadrené ako ekvivalenty steviolu.“